Vermeende bendebaas in Kraaifontein doodgeskiet(Argieffoto: Miguel Roberts/AP) ’n Vermeende bendeleier wat saam met twee ander verdagtes teregstaan vir die moord op Brian Wainstein, die sogenaamde steroïedkoning, is Dinsdagaand in sy huis in Kraaifontein in die Wes-Kaap doodgeskiet. Die Wes-Kaapse departement van gemeenskapsveiligheid het in ŉ verklaring gesê William “Red” Stevens (66) is die aand omstreeks 18:35 in sy huis in Scottsville deur drie verdagtes oorval en doodgeskiet. Polisie in die Wes-Kaap ondersoek tans die moord en verwag om die verdagtes binnekort in hegtenis te neem. Stevens sou volgende Dinsdag saam met twee ander verdagtes in die landdroshof in Kaapstad verskyn het vir die moord op Wainstein. Die drie is in Desember op borgtog van R100 000 elk vrygelaat. Die drie beskuldigdes: Stevens, ŉ vermeende leier van die berugte 27’s-bende, Mark Lifman, ŉ omstrede sakeman, en Jerome “Donkie” Booysen, vermeende leier van die Sexy Boys-bende, is al drie na bewering prominente figure in die onderwêreld. Maroela Media het vroeër berig Wainstein is op 18 Augustus 2017 in sy bed in sy huis in Constantia doodgeskiet waar hy langs sy vrou en kind gelê en slaap het. Drie mans is vroeër verlede jaar in die saak gevonnis. Hulle is almal lede van die 27’s-bende. Bronne het voorheen beweer dat Wainstein die verkeerde kant “gekies” het en om dié rede “uitgehaal” is. Ten tyde van sy moord het Wainstein ook sy uitlewering aan die VSA teengestaan. Hy is daar gesoek vir dwelmverwante aanklagte en geldwassery. Wainstein is ook deur Interpol gesoek nadat hy glo onwettige steroïede aan sportsterre wêreldwyd verskaf het. Albert Fritz, Wes-Kaapse LUR van gemeenskapsveiligheid, het ŉ beroep op die Scottsville-gemeenskap gedoen om kalm te bly. “My departement het na Stevens se moord die polisie gekontak om die gebied te patrolleer en kalm te hou,” sê Fritz. “Ons kan nie toelaat dat ons gemeenskappe plekke van onstabiliteit of geweld word nie.” Enigiemand met meer inligting oor Stevens se moord kan die polisie se Stop Misdaadnommer by 08600 10111 kontak.